
TESTVÉREK

Kulcsszavak: feldolgozás-film; vizsgafilm; dialóg nélkül; dráma
A Testvérek című vizsgafilm egy feldolgozás-film, amelyben a huszonéves főszereplő, miután testvére elvesztésének traumája miatt nyomott hétköznapjait éli, megelégeli a korábbi megküzdési stratégiákat, melyek nem vezettek sehova, és nélkülük próbál boldogulni. Később ezek a módszerek visszacsábítják, ám végül a saját útját választva elindul a sikeres feldolgozás útján.
A történet dialógusok nélkül, képekkel, illetve hangjátékkal van elmesélve, aminek köszönhetően a filmművészet legtisztább formájával nyílt lehetőségünk kísérletezni. Rövidfilmünk az érzelmi hatás elérését tűzte ki célul, szerettük volna, hogy a nézők kapjanak egy pozitív érzelmi élményt egy trauma feldolgozásának kapcsán, és a minimalista narratíva engedi a nézőt, hogy saját kapcsolódási pontot találjon a főszereplővel, így mélyebben be tudjon vonódni a történetbe. A megalkotásnál fontos gondolatunk és személyes meglátásunk volt, hogy gyakran az emberek nem megfelelően, a könyebb utat választva próbálnak megküzdeni saját traumáikkal. Egy ilyen esemény az ember életében nagyon súlyos mérföldkő, és bár minden módszernek, az orvosoknak, a gyógyszereknek is van létjogosultsága a feldolgozás folyamatában, nem szabad beleragadni abba, ami nem, vagy csak felszínesen segít. Ugyanis ha mélyen belül nem történik meg a feldolgozás, akkor előbb-utóbb az életünkre rátelepszik. Mindannyian találhatunk egyéni utat, hogy megbékéljünk a történtekkel és boldogan tudjunk továbblépni.
A filmet én írtam, rendeztem, vágtam, és jelentős részt gyártottam. A kutatómunka szakaszban egy pszichológus ismerősömtől kértem tanácsot, hogy mélyebben el tudjak merülni a megfelelő feldolgozási folyamatokban. Saját élményeimből és tapasztalataimból is merítettem a történet megalkotásakor. A főszerepre egy nagyon jó barátomat és egykori színész osztálytársamat kértem fel, akivel rengeteg belső, személyes problémát osztottunk meg egymással, így pontosan érezte, hogy mit szeretnék a filmmel elmondani és azt hogyan jelenítse meg. Ezáltal a filmet több szinten is személyes hangvételűvé sikerült varázsolni.
A költségvetés 0 forint volt, a stábot nagyobb részt METU-s hallgatók alkották, akik kiegészültek még kiváló, a szakmában dolgozó barátokkal.



